KIRJALLINEN KYSYMYS E-0577/98

esittäjä(t): Ernesto Caccavale (UPE) komissiolle

(4. maaliskuuta 1998)

Aihe: Valtion tuki Italian radio- ja televisioyhtiölle RAI:lle

Italian nykyisten yleisradiointia hallinnoivan järjestelmän mukaisesti RAI (Italian radio- ja televisioyhtiö) saa tuloja sekä katsojien vuosittaisista televisiolupamaksuista että valtion budjetista.

Näitä tukia perustellaan sillä, että RAI:n tehtävänä on "julkinen palvelu".

Ei ole kuitenkaan selvää, mikä tämän tehtävän tavoite tai erityinen tarkoitus on, eikä se, kuinka paljon RAI:n budjetista ohjataan valtion varoja tehtävän rahoittamiseen. Jos näitä tietoja ei ole, tuet näyttävät olevan valtion tukien kieltämisestä annettujen yhteisön määräysten vastaisia.

RAI toimii itse asiassa markkinoilla, joilla kilpailu on kovaa, ja esittää sellaisia ohjelmia ja mainoksia, joita sen pahimmat kilpailijatkin esittävät. Näin ollen se, että RAI saa sekä valtion tukia että mainostuloja, vääristää huomattavasti kilpailua alalla. Jos ei ole avointa järjestelmää, jossa tehdään selvä ero julkisen palvelun ja puhtaasti kaupallisen toiminnan välillä, niin veronmaksaja ei voi tietää, miten suuri osa hänen rahoistaan päätyy kulttuuriohjelmien tai yleishyödyllisten ohjelmien rahoittamiseen ja kuinka suuri osa taas niiden ohjelmien tukemiseen, joiden päämääränä on saada lisää mainostuloja.

Ilmeisesti komissiolle on esitetty valitus valtion tuista annettujen yhteisön määräysten rikkomisesta, mutta valitusta ei ole vielä virallisesti käsitelty.

Voiko komissio vahvistaa, tutkitaanko asiaa vai ei?

Jos tutkitaan, niin voiko komissio selvittää, miksi tutkimukset kestävät niin kauan?

Voiko komissio myös määrittää, mitä tarkoittaa "julkinen palvelu", jotta voidaan vahvistaa, täyttääkö RAI sille annetun tehtävän?

Aikooko komissio tämän tilanteen huomioon ottaen vahvistaa, onko kyseessä todellakin valtion tuki ja voidaanko sitä pitää yhteensopivana yhteismarkkinoiden kanssa EY:n perustamissopimuksen 42 artiklan 3 c kohdan tarkoittamalla tavalla? Jos voidaan, niin aikooko komissio käyttää mainitun Rooman sopimuksen 93 artiklassa sille määrättyä valtaa ja määrät Italian valtio peruuttamaan kyseisen tuen?

Komission jäsenen Karel Van Miertinkomission puolesta

antama täydentävä vastaus

(28. heinäkuuta 1998)

Komissio vahvistaa, että sille on tehty RAI:ta (Radiotelevisione Italiana S.p.A.) koskeva valitus valtion tuista annetun yhteisön oikeuden rikkomisesta.

Komissio on jo pyytänyt Italian viranomaisia toimittamaan tapauksen tutkimiseksi tarvittavat tiedot. Italian hallitus on antanut pyydetyt tiedot, muta komissio tarvitsee lisätietoja saadakseen kokonaisvaltaisemman kuvan asiasta.

Koska julkisia radio- ja televisioyhtiöitä tuetaan vastaavin rahoitusjärjestelyin lähes kaikissa jäsenvaltioissa, komissio aikoo käsitellä yhdenmukaisesti kaikki tällä hetkellä tutkittavina oleva tapaukset. Tutkimuksissa on otettava huomioon yhteisön kilpailusäännöt, ja erityisesti EY:n perustamissopimuksen 90, 92 ja 93 artikla sekä Amsterdamin sopimus ja erityisesti sen uusi 7 d artikla sekä sen pöytäkirja julkisen palvelun yleisradiotoiminnasta.

Komissio aikoo jatkaa valituksen käsittelyä saamiensa tietojen perusteella yhdenmukaisesti muita jäsenvaltioita koskevien vastaavien tapausten kanssa.